正甫還長沙復用斜川日和陶韻爲別
作者：張栻
朝代：宋

paragraphs: 吾黨有佳士，寡欲自日休。
眷言平生心，從我萬里游。
披雲度嶺嶠，犯雪臨江流。
顧我無定蹤，飄然若輕鷗。
茲行雖云遠，所忻近故丘。
況得與君俱，豈患寡朋儔。
有酒君爲飲，有句君能酬。
如何舍我歸，頗亦念此不。
我老百念冷，獨有謀道憂。
臨岐無他祝，簡編細研求。